Räpina Muusikakool

Räpina Muusikakool on Põlva maakonnas Räpinas asuv muusikaharidust andev õppeasutus.

Ajalugu

Räpina Muusikakooli loomislugu 
Muusikakool alustas tegevust 1. septembril 1987. Tegevuskohaks oli Jõe 4, mis on tuntud Koiva maja nime all. Kooli asus õppima 69 õpilast, kellest õppis 35 klaveri, 23 akordioni, 6 klarneti ja 5 trompeti eriala. Õpilased jagati vanuseliselt kaheks: 7- ja 8-aastased, kes alustasid esimesest klassist ja 9–14-aastased, kellel polnud varem õppimisvõimalusi olnud. Vastavalt vanusele ja võimekusele sai vanemad õpilased viia kohe teise või kolmandasse klassi ja ka solfedžo rühmad moodustati vanust arvestades.

Räpina Muusikakooli algusaastad 
1987–1991 oli muusikakooli direktoriks Sirje Subbe, kes tuli Räpinasse tööle klaveriõpetajaks, kuid kohe tehti talle ettepanek võtta vastu ka direktori ametikoht. Noore direktori esmaseks ülesandeks sai pillipargi muretsemine. Probleemiks oli, et pille polnud saada. Direktor pidi korraldama remonti, mis peatselt muusikakoolis algas. Esimestel aastatel oli probleemiks ka kooli oma saali puudumine, kontserdid ja muud üritused toimusid Räpina Tuletõrjeühingu saalis.

1991. aasta sügisest võttis direktoriameti üle Marika Klimberg-Hyötyläinen (Klimberg), kelle ülesandeks jäi lisaks õppetöö korraldusele ehitustööde lõpuleviimine ja haljastustööde organiseerimine – nende töödega jõuti lõpule 1991. aasta talvel. Juurdeehituse valmimine muutis kooli elu suuresti lahedamaks. Kool sai juurde mitu klassiruumi, hubase, kaminaga õpetajate toa ning avara saja istekohaga saali. 

1998. aastal tunnistati Räpina Muusikakooli ümbrus Põlva maakonna kaunimaks. 

1999. aastal sai Räpina Muusikakool Eesti Vabariigi Kauni Kodu auhinna. 

1993. aastast võeti Räpina Muusikakool vastu Eesti Muusikakoolide Liidu liikmeks.

Täiskasvanute õpperühm 
1993–1994 põhjustas kooli madalseisu Eesti krooni tulek. Uute õppidasoovijate vähesus mõjutas ka õpetajate töökoormusi (koolis oli vaid 40 õpilast). Kooli õpetajaskond otsustas avada täiskasvanute osakonna, huvilisi oli esialgu päris palju. Neli aastat hiljem lõpetasid täiskasvanute õpperühma esimese ja ühtlasi ka ainukese lennu 5 tublit noort, kes leidsid oma töö ja pere kõrvalt aega ka pilliõppeks. Viiest lõpetajast kolm õppisid klaveri, kaks akordioni erialal. Poole väiksema tundide arvuga (1 solfedžo- ja 1 pillitund nädalas) läbiti nelja klassi programm, kursus lõppes eksamiga. 

1994. aasta sügisel kuulutati välja uued õppimisvõimalused täiskasvanutele, kuid seekord oli huvilisi tunduvalt vähem. Kursus küll avati, kuid mõne kuu pärast leidsid muusikahuvilised, et pere ja töö kõrvalt õppida on liiga raske ning õpingute jätkamine oleks olnud mõttetu. Nii jäi Räpina Muusikakooli ajalukku vaid üks lend täiskasvanud õppureid.

Sillapää lossi 2. korruse renoveerimine ja kolimine 
2008. aastal pidi muusikakool oma asukohta muutma seoses sellega, et Koiva maja, kus paikneti, vajas kapitaalremonti. Samuti ei olnud vanas majas enam vaba pinda, et kool saaks töötingimusi parandada. Pakuti välja kaks varianti: kas kolida Räpina Ühisgümnaasiumi ühte tiiba või Sillapää lossi 2. korrusele, valituks osutus teine variant. 

27. novembril 2009 toimus muusikakooli avamispidu uuel aadressil – Pargi 28. Uues asukohas ootasid muusikakooli ees värskelt remonditud ja avarad õpperuumid, õpilaste käsutuses on nii harjutus- kui ka puhkeruumi, sanitaarsõlmede hulk suurenes tunduvalt, õpetajad said avarama ja valgusküllasema õpetajate toa koos köögiga. Klassiruume oli senisest rohkem ning õppetingimused selles osas said paremad: omaette klassides on puhk- ja löökpilliklass, mis asusid senini ühes ruumis, eraldi klassid said puupuhkpilliõpetajad. Suureks muudatuseks sai ka see, et ei pea enam suuri instrumente käe otsas üles-alla vedama, vaid selleks saab kasutada lifti. Lisaboonuseks on vapustavad vaated paisjärvele ja pargile.

Viited

Välislingid 
 Räpina Muusikakooli koduleht

Räpina
Eesti muusikakoolid